## Uredba o proglašenju Posebnog ornitološkog rezervata "Sjeverozapadni dio Vranskog jezera"

### NN 68/2011 (17.6.2011.), Uredba o proglašenju Posebnog ornitološkog rezervata "Sjeverozapadni dio Vranskog jezera"

VLADA REPUBLIKE HRVATSKE

1485

Na temelju članka 21. stavka 2. Zakona o zaštiti prirode (»Narodne novine«, br. 70/2005, 139/2008 i 57/2011), Vlada Republike Hrvatske je na sjednici održanoj 2. lipnja 2011. godine donijela

UREDBU

O PROGLAŠENJU POSEBNOG ORNITOLOŠKOG REZERVATA »SJEVEROZAPADNI DIO VRANSKOG JEZERA«

Članak 1.

Ovom Uredbom proglašava se Posebni ornitološki rezervat »Sjeverozapadni dio Vranskog jezera«, ukupne površine 873 hektara, a koji je sastavni dio Parka prirode »Vransko jezero«.

Članak 2.

Granica Posebnog ornitološkog rezervata »Sjeverozapadni dio Vranskog jezera« (u daljnjem tekstu: Posebni ornitološki rezervat) polazi od stare mlinice na cesti Pakoštane – Vrana, od koje se u pravcu pruža do točke F (5543788,06; 4867513,46) na putu koji omeđuje katastarsku česticu 783/2, odakle teče prema jugu uz njezin zapadni rub do točke razgraničenja s katastarskom česticom 783/1. Odatle dalje teče prema istoku uz sjevernu granicu katastarske čestice 783/1 do spoja s putom kojim granica teče do točke u kojoj se spaja s granicom Parka prirode »Vransko jezero«. Granica dalje teče prema istoku granicom Parka prirode do grebena kojim ide preko kote 75 (Mulo) na kotu 108 (Kosovac), te preko točke A (5546327,59; 4865670,99) i točke B (5546634,68; 4865517,22) na kotu 106. Odatle se granica spušta do točke C (5546843,66; 4865038,49), koja se nalazi na poljskom putu kojim se spušta prema jugozapadu do obale Vranskog jezera. Odatle se granica proteže površinom jezera preko točaka 1 do 9, obuhvaćajući površinu jezera u pojasu od 500 metara od obalne crte:

|  |  |  |
| --- | --- | --- |
| broj točke | x | y |
| 1 | 5545769,24 | 4863738,09 |
| 2 | 5544831,32 | 4864880,28 |
| 3 | 5544331,22 | 4865524,19 |
| 4 | 5543744,13 | 4865439,09 |
| 5 | 5542823,63 | 4865437,89 |
| 6 | 5542369,22 | 4865461,22 |
| 7 | 5542147,91 | 4865411,43 |
| 8 | 5542067,68 | 4865228,84 |
| 9 | 5541835,30 | 4864714,29 |

Od točke 9 granica teče do točke D (5541309,01; 4864913,52), koja se nalazi na obali jezera, odakle se pravocrtno pruža do točke E (5541193,29; 4865000,36), koja se nalazi na istočnom rubu ceste Pakoštane – Vrana, kojim teče do početne točke kod stare mlinice.

Granica Posebnog ornitološkog rezervata ucrtana je na topografskoj karti u mjerilu 1:25.000 u Prilogu ove Uredbe i njezin je sastavni dio.

Po jedan primjerak topografske karte Posebnog ornitološkog rezervata, u analognom i digitalnom obliku, čuva se u Vladi Republike Hrvatske, Ministarstvu kulture i Državnom zavodu za zaštitu prirode.

Članak 3.

Područjem Posebnog ornitološkog rezervata upravlja Javna ustanova »Park prirode Vransko jezero«.

Članak 4.

Posebni ornitološki rezervat upisuje se u Upisnik zaštićenih prirodnih vrijednosti koji vodi Ministarstvo kulture.

Članak 5.

Sukladno članku 24. stavku 3. Zakona o zaštiti prirode, provest će se zabilježba Posebnog ornitološkog rezervata u zemljišnim knjigama.

Članak 6.

Danom stupanja na snagu ove Uredbe Specijalni ornitološki rezervat »Sjeverozapadni dio Vranskog jezera«, proglašen na temelju Zakona o zaštiti prirode (»Narodne novine«, broj 54/76), nastavlja s radom sukladno odredbama ove Uredbe.

Članak 7.

Ova Uredba stupa na snagu osmoga dana od dana objave u »Narodnim novinama«.

Klasa: 351-01/11-02/05

Urbroj: 5030104-11-1

Zagreb, 2. lipnja 2011.

Predsjednica

Jadranka Kosor, dipl. iur., v. r.

PRILOG

Kartografski prikaz granice Posebnog ornitološkog rezervata »Sjeverozapadni dio Vranskog jezera«

![](dodatni/415709.jpg)

Uredba, NN 68/2011-1485